Bulle looi Cheetahs op Loftus | Netwerk24
Deur Cobus Claassen 05 Desember 2020 19:02
Toe die eindfluitjie blaas – ná 27 onbeantwoorde punte deur die tuisspan in die tweede helfte – het die Bulle maklik met 40-13 geseëvier in die Curriebeker-ontmoeting.
Die verskil uiteindelik tussen die spanne?
Die Bulle-skrumskakel, Embrose Papier, hardloop Saterdag oor die doellyn om sy drie teen die Vrystaat-Cheetahs te druk in 'n Curriebeker-wedstryd op Loftus Versfeld. Foto: Gallo Images
Jake White kon impakspelers soos die Springbokke Trevor Nyakane en Nizaam Carr en 'n toekomstige Bok in Ruan Nortjé opstuur om die slag te lewer.
Die tuisspan was vroeg met 10-0 voor nadat die Bulle-skrumskakel, Embrose Papier, reeds in die sesde minuut pale toe is ná 'n Cheetah-blaps toe hulle moes walgooi.
Waar die Bulle aan die begin met die grootste onderneming gespeel het, het die Cheetahs stadigaan in die skrums momentum gekry.
Daar sal nou vrae wees oor die vaskopstut Marcel van der Merwe se skrumwerk. Die onbesonge Boan Venter het hom verfomfaai en die Bulle is meer as een keer in dié afdeling gestraf.
En dit was terselfdertyd die einde van die Vrystaters se aanslag.
Met die Bulle wat in die enjinkamer ná rustyd weer die oorhand gekry het, was daar nooit twyfel oor die uitslag nie.
Marco van Staden se rolmaaldrie van 'n lynstaan het die Bulle weer laat voorloop (die telling was 13-13 teen rustyd).
Van Staden het nogmaals gewys hy is verreweg die voorste nr. 6-flank in Suid-Afrikaanse rugby en hy is aan die einde met 'n tweede drie beloon.
Daar is op die keper beskou nie veel fout te vind met die Bulle se vertoning nie.
Toegegee, daar was 'n paar onoortuigende oomblikke voor rustyd.
'n Bonuspuntsege gaan egter nooit te versmaai wees nie. Veral nie as dit jou 'n aansienlike buffer op die Curriebeker-puntelys gee nie.
Daar was, buiten Van Staden se kragvertoning, 'n hele paar ander Bulle wat indruk gemaak het.
Nortjé se werkverrigting is iets ysliks en die haker Johan Grobbelaar is ewe bedrywig nadat hy vroeër met 'n paar skete gesukkel het.
En dit is ná dese duidelik: Die span wat vanjaar die Curriebeker wil wen, sal Bul se kind op Loftus moet kom looi.
• Puntemakers: Bulle 40 (13): Drieë: Embrose Papier, Marco van Staden (2), Chris Smith. Strafdoele: Morné Steyn (4). Doelskoppe: Steyn (2), Smith (2). Cheetahs 13 (13) Drie: Reinhardt Fortuin. Strafdoele: Frans Steyn (2). Doelskop: Steyn.